BCH บวก 5% โบรกอัพเป้าใหม่ 24 บ. ชี้งบ Q2 โตเด่น รับยอดตรวจ “โควิด” พุ่งเท่าตัว
BCH บวก 5% โบรกอัพราคาเป้าใหม่เป็น 24 บ. ชี้งบไตรมาส 2/64 โตเด่น รับยอดตรวจ “โควิด” พุ่งเท่าตัว
19 พ.ค. 2564

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 11.31 น. อยู่ที่ระดับ 19.20 บาท บวก 1 บาท หรือ 5.49% สูงสุดที่ระดับ 19.20 บาท ต่ำสุดที่ระดับ 18.20 บาท ด้วยมูลค่าการซื้อขาย 510.13 ล้านบาท

ด้านบริษัทหลักทรัพย์ กรุงศรี จำกัด ระบุปรับคาดการณ์กำไรและราคาเป้าหมายสู่ 24 บาทต่อหุ้น โดยคงคำแนะนำ “ซื้อ” พร้อมคาดว่าในช่วงไตรมาส 2/64 จะมีกำไรที่ดีขึ้นผลจากการระบาดรอบล่าสุดของ COVID-19 จำนวนการตรวจ COVID ของ BCH เพิ่มขึ้นมากกว่าเท่าตัวสู่ระดับ 3,000-4,000 รายต่อวันในเดือนเมษายน เนื่องจากมีจำนวนผู้ติดเชื้อเพิ่มขึ้น
โดย BCH ได้เพิ่มจำนวนเตียงคนไข้ในสำหรับผู้ป่วย COVID สู่ 900 เตียงในเดือนพฤษภาคม จาก 665 เตียงในไตรมาส 1/64 และเพิ่มจำนวนห้อง hospitel จาก 2,000 เตียงสู่ 3,300 เตียง
ดังนั้นจึงปรับคาดการณ์กำไรขึ้น 16% สู่ 1.6 พันล้านบาท ในปี 2564, ขึ้น 14% สู่ 1.7 พันล้านบาท สำหรับปี 2565, ปรับขึ้น 12% สู่ 1.9 พันล้านบาท สำหรับปี 2566 และปรับราคาเป้าหมายสู่ 24 บาท จาก 20 บาท ผลตอบแทนรวมน่าสนใจที่ 33%